b"\n_START_ARTICLE_\nMDNA\n_START_SECTION_\nInforma\xc8\x9bii generale\n_START_PARAGRAPH_\n\xc3\x8en urma \xc3\xaencheierii turneului Sticky & Sweet Tour, Madonna s-a ocupat de proiecte diferite. Dup\xc4\x83 ce \xc8\x99i-a lansat cel de-al treilea album greatest hits, Celebration (2009), solista a ini\xc8\x9biat o serie de afaceri, printre cele mai cunoscute num\xc4\x83r\xc3\xa2ndu-se linia de \xc3\xaembr\xc4\x83c\xc4\x83minte Material Girl, centrele de fitness Hard Candy din \xc3\xaentreaga lume, precum \xc8\x99i brandul de mod\xc4\x83 Truth or Dare by Madonna ce se ocup\xc4\x83 cu parfumuri, \xc3\xaenc\xc4\x83l\xc8\x9b\xc4\x83minte, \xc3\xaembr\xc4\x83c\xc4\x83minte \xc8\x99i accesorii. Aceasta a regizat, de asemenea, cel de-al doilea ei film de lung metraj, W.E., un film biografic despre aventura amoroas\xc4\x83 dintre Eduard al VIII-lea al Regatului Unit \xc8\x99i Wallis Simpson._NEWLINE_\xc3\x8en timpul film\xc4\x83rilor pentru W.E., Madonna a postat un mesaj pe pagina ei de Facebook, spun\xc3\xa2nd: \xe2\x80\x9eE oficial! Trebuie s\xc4\x83 mi\xc8\x99c. Trebuie s\xc4\x83 transpir. Trebuie s\xc4\x83 fac\xc4\x83 muzic\xc4\x83 nou\xc4\x83! Muzic\xc4\x83 pe care pot dansa. Caut cei mai nebuni, cei mai tari \xc8\x99i cei mai \xc8\x99mecheri oameni cu care pot s\xc4\x83 colaborez.\xe2\x80\x9d Prima colaborare a venit din partea produc\xc4\x83torului William Orbit, cu care Madonna a lucrat la albumele Ray of Light (1998) \xc8\x99i Music (2000). Consider\xc3\xa2nd c\xc4\x83 cei doi au \xc3\xaemp\xc4\x83rt\xc4\x83\xc8\x99it o prietenie deosebit\xc4\x83, c\xc3\xa2nt\xc4\x83rea\xc8\x9ba a fost de p\xc4\x83rere c\xc4\x83 el se va alinia cu alegerile ei muzicale actuale._NEWLINE_\xc3\x8en iulie 2011, DJ-ul francez Martin Solveig a fost invitat la o \xc8\x99edin\xc8\x9b\xc4\x83 de compunere \xc3\xaen Londra. Cu toate c\xc4\x83 Madonna l-a cooptat pe Solveig pentru un singur c\xc3\xa2ntec, cei doi au realizat \xc3\xaen total trei piese: \xe2\x80\x9eGive Me All Your Luvin'\xe2\x80\x9d, \xe2\x80\x9eI Don't Give A\xe2\x80\x9d \xc8\x99i \xe2\x80\x9eTurn Up the Radio\xe2\x80\x9d. \xc3\x8entr-un interviu pentru revista Billboard, Solveig a considerat c\xc4\x83 a fi produc\xc4\x83torul Madonnei este ceva intimidant pentru el, aleg\xc3\xa2nd astfel s\xc4\x83 evite s\xc4\x83 se g\xc3\xa2ndeasc\xc4\x83 la c\xc3\xa2nt\xc4\x83rea\xc8\x9b\xc4\x83 \xc8\x99i doar s\xc4\x83 fac\xc4\x83 \xe2\x80\x9eceva care s\xc4\x83 aib\xc4\x83 logic\xc4\x83\xe2\x80\x9d. Interesele comune dintre Madonna \xc8\x99i Solveig \xc3\xaen materie de filme, m\xc3\xa2ncare \xc8\x99i alte subiecte au rezultat \xc3\xaen a continua s\xc4\x83 creeze c\xc3\xa2ntece. Numero\xc8\x99i produc\xc4\x83tori au lucrat la albumul MDNA, inclusiv Allessandro \xe2\x80\x9eAlle\xe2\x80\x9d Benassi \xc8\x99i fratele lui, Benny Benassi, The Demolition Crew, Michael Malih \xc8\x99i Indiigo. Solista a \xc3\xaenrolat, de asemenea, rapperi\xc8\x9bele Nicki Minaj \xc8\x99i M.I.A., dorindu-\xc8\x99i s\xc4\x83 colaboreze cu \xe2\x80\x9efemei care [...] au un sentiment puternic despre ele \xc3\xaen\xc8\x99i\xc8\x99i\xe2\x80\x9d.\n_START_SECTION_\n\xc8\x98edin\xc8\x9bele de \xc3\xaenregistrare\n_START_PARAGRAPH_\nPe 4 iulie 2011, managerul Madonnei, Guy Oseary, a anun\xc8\x9bat faptul c\xc4\x83 aceasta a \xc3\xaenceput s\xc4\x83 \xc3\xaenregistreze material pentru noul ei album. \xc8\x98edin\xc8\x9bele de \xc3\xaenregistrare au avut loc la studiourile Sarm West \xc8\x99i Guerrilla Strip \xc3\xaen Londra, Studio at the Palms \xc3\xaen Las Vegas, studiourile MSR \xc3\xaen New York, 3:20 Studios \xc3\xaen Los Angeles, \xc8\x99i Free School \xc3\xaen California. C\xc3\xa2nt\xc4\x83rea\xc8\x9ba a fost fericit\xc4\x83 s\xc4\x83 se \xc3\xaentoarc\xc4\x83 \xc3\xaen spa\xc8\x9biul \xc3\xaenchis al studioului de \xc3\xaenregistr\xc4\x83ri \xc3\xaen urma film\xc4\x83rilor pentru W.E. care au avut loc doar afar\xc4\x83. \xe2\x80\x9eFolosesc o alt\xc4\x83 parte a creierului atunci c\xc3\xa2nd lucrez la muzic\xc4\x83 \xc3\xaen compara\xc8\x9bie cu momentele c\xc3\xa2nd regizez un film\xe2\x80\x9d, a declarat Madonna._NEWLINE_\xc3\x8entr-un interviu pentru Channel V Australia, Solveig a spus c\xc4\x83 \xc8\x99edin\xc8\x9bele de \xc3\xaenregistr\xc4\x83ri au decurs rapid \xc8\x99i f\xc4\x83r\xc4\x83 probleme datorit\xc4\x83 prieteniei \xc3\xaentre Madonna \xc8\x99i el. Cei doi s-au bucurat de timpul petrecut \xc3\xaen studio \xc8\x99i au acordat o aten\xc8\x9bie deosebit\xc4\x83 c\xc3\xa2ntecelor, acesta fiind motivul pentru care s-au hot\xc4\x83r\xc3\xa2t s\xc4\x83 \xc3\xaenregistreze mai mult dec\xc3\xa2t o singur\xc4\x83 pies\xc4\x83. Pe l\xc3\xa2ng\xc4\x83 cele trei c\xc3\xa2ntece compuse, Solveig a realizat o alt\xc4\x83 melodie intitulat\xc4\x83 \xe2\x80\x9eBeautiful Killer\xe2\x80\x9d, inspirat\xc4\x83 de filmul francez Samuraiul (1967), unul dintre interesele comune pe care le-au \xc3\xaemp\xc4\x83rt\xc4\x83\xc8\x99it. Pentru Madonna, g\xc3\xa2ndirea \xe2\x80\x9emetodic\xc4\x83\xe2\x80\x9d a produc\xc4\x83torului a fost important\xc4\x83, de vreme ce aceasta putea refuza orice \xc3\xaen timpul \xc8\x99edin\xc8\x9belor, f\xc4\x83r\xc4\x83 a se g\xc3\xa2ndi la r\xc4\x83nirea sentimentelor lui. Solveig a descris implicarea c\xc3\xa2nt\xc4\x83re\xc8\x9bei \xc3\xaen produc\xc8\x9bia albumului:_NEWLINE_A fost at\xc3\xa2t de implicat\xc4\x83 \xc3\xaen procesul de \xc3\xaenregistrare c\xc3\xa2t este posibil. Asta a fost o surpriz\xc4\x83 foarte bun\xc4\x83 \xc8\x99i mare pentru mine! Am crezut c\xc4\x83 pur \xc8\x99i simplu va petrece una sau dou\xc4\x83 ore pe zi, va veni, va vedea unde suntem \xc8\x99i va spune \xc2\xabOk, \xc3\xaemi place asta, nu-mi place asta. Voi c\xc3\xa2nta asta. Pa!\xc2\xbb [...] Vreau s\xc4\x83 spun c\xc4\x83 noi am produs piesele, nu doar am scris pe acredit\xc4\x83ri \xe2\x80\x9eprodus de Martin Solveig \xc8\x99i Madonna\xe2\x80\x9d, noi chiar am produs c\xc3\xa2ntecele. La un moment dat, ea a vrut s\xc4\x83 aleg \xc3\xaentre sunetul unei tobe \xc8\x99i sunetul unui sintetizator, \xc8\x99i tot astfel de lucruri. S-a implicat \xc3\xaentr-adev\xc4\x83r \xc3\xaen \xc8\x99edin\xc8\x9be._NEWLINE_Cu stilul produc\xc8\x9biei lui Orbit, Madonna a descoperit c\xc4\x83 sensibilit\xc4\x83\xc8\x9bile sale europene erau \xc3\xaen concordan\xc8\x9b\xc4\x83 cu cele ale produc\xc4\x83torului, acestea potrivindu-se cu piesele compuse. \xc8\x98edin\xc8\x9bele \xc3\xaempreun\xc4\x83 cu Orbit au fost \xe2\x80\x9eincredibil de rapide \xc8\x99i spontane\xe2\x80\x9d de vreme ce am\xc3\xa2ndoi au fost dedica\xc8\x9bi \xc3\xaen album. Cu toate acestea, cei doi tot au avut parte de multe conversa\xc8\x9bii \xc8\x99i \xe2\x80\x9ediscu\xc8\x9bii despre filosofie sau fizic\xc4\x83 cuantic\xc4\x83\xe2\x80\x9d. Atunci c\xc3\xa2nd a trebuit s\xc4\x83 lucreze cu Benny \xc8\x99i Alle Benassi, Madonna a \xc3\xaent\xc3\xa2mpinat dificult\xc4\x83\xc8\x9bi \xc3\xaen a comunica cu Benny din moment ce acesta nu vorbea fluent limba englez\xc4\x83. Totodat\xc4\x83, c\xc3\xa2nt\xc4\x83rea\xc8\x9ba nu a mai lucrat cu ei \xc3\xaenainte, exist\xc3\xa2nd astfel o timiditate caracteristic\xc4\x83 \xc3\xaen comunicare. \xc3\x8en cele din urm\xc4\x83, Madonna i-a cerut lui Alle Benassi s\xc4\x83 fie translator, acesta fiind un proces dificil pentru to\xc8\x9bi cei trei. \xc3\x8en cele din urm\xc4\x83, ei au reu\xc8\x99it s\xc4\x83 dep\xc4\x83\xc8\x99easc\xc4\x83 provoc\xc4\x83rile \xc3\xaent\xc3\xa2mpinate \xc3\xaen crearea muzicii. \xe2\x80\x9eMuzica e mai mult despre vibra\xc8\x9bie \xc8\x99i energie, \xc8\x99i \xc8\x99tii c\xc3\xa2nd lucrurile func\xc8\x9bioneaz\xc4\x83 \xc8\x99i c\xc3\xa2nd nu\xe2\x80\x9d, a clarificat solista.\n_START_SECTION_\nTitlul \xc8\x99i coperta\n_START_PARAGRAPH_\n\xc3\x8en timpul emisiunii The Graham Norton Show difuzat\xc4\x83 pe la 11 ianuarie 2012, Madonna a anun\xc8\x9bat titlul albumului, MDNA. Solveig a dezv\xc4\x83luit faptul c\xc4\x83 M.I.A. a fost cea care a venit cu ideea, spun\xc3\xa2nd: \xe2\x80\x9eNe-am distrat copios cu ini\xc8\x9bialele. M.I.A. a spus \xc2\xabAr trebui s\xc4\x83-\xc8\x9bi nume\xc8\x99ti albumul MDNA pentru c\xc4\x83 ar fi o abreviere \xc8\x99i silabisire bun\xc4\x83 a numelui t\xc4\x83u\xc2\xbb\xe2\x80\x9d. Ace\xc8\x99tia au realizat c\xc4\x83 ini\xc8\x9biale au mai multe \xc3\xaen\xc8\x9belesuri, una dintre ele fiind ADN-ul Madonnei. Discut\xc3\xa2nd despre album la emisiunea The Tonight Show with Jay Leno, c\xc3\xa2nt\xc4\x83rea\xc8\x9ba a explicat c\xc4\x83 titlul are un triplu \xc3\xaen\xc8\x9beles, reprezent\xc3\xa2nd at\xc3\xa2t numele ei c\xc3\xa2t \xc8\x99i ADN-ul ei \xc8\x99i fiind, de asemenea, o referin\xc8\x9b\xc4\x83 c\xc4\x83tre drogul MDMA, cunoscut sub denumirea de ecstasy. Numele MDNA a fost criticat de Lucy Dawe, purt\xc4\x83torul de cuv\xc3\xa2nt al grupului anti-drog Cannabis Skunk Sense, consider\xc3\xa2nd c\xc4\x83 alegerea Madonnei a fost o \xe2\x80\x9edecizie necugetat\xc4\x83\xe2\x80\x9d._NEWLINE_Fotografia utilizat\xc4\x83 pentru coperta albumului a fost realizat\xc4\x83 de Mert and Marcus, sub \xc3\xaendrumarea lui Giovanni Bianco. Coperta versiunii deluxe a fost dezv\xc4\x83luit\xc4\x83 de solist\xc4\x83 prin intermediul unei post\xc4\x83ri pe pagina oficial\xc4\x83 de Facebook la 31 ianuarie 2012. Jocelyn Vena de la MTV News a descris fotografia ca fiind o \xe2\x80\x9eimagine dezasamblat\xc4\x83, plin\xc4\x83 de farmec\xe2\x80\x9d \xc3\xaen care Madonna \xe2\x80\x9est\xc4\x83 cu capul \xc3\xaen sus, cu p\xc4\x83rul ondulat, l\xc4\x83sat pe spate. Poart\xc4\x83 mult rimel, un ruj ro\xc8\x99u str\xc4\x83lucitor, un colier de tip choker \xc8\x99i o rochie catifelat\xc4\x83 \xc8\x99i luminoas\xc4\x83. Fotografia are un efect de oglind\xc4\x83 spart\xc4\x83, oferindu-i o energie funky, de regin\xc4\x83 a dansului\xe2\x80\x9d. Robbie Daw de la Idolator a comparat coperta albumului MDNA cu cea a albumului True Blue (1986), observ\xc3\xa2nd similarit\xc4\x83\xc8\x9bi \xc3\xaentre \xc8\x99uvi\xc8\x9bele blonde \xc8\x99i \xc3\xaenclinarea capului. Acesta a ad\xc4\x83ugat c\xc4\x83 fotografia simbolizeaz\xc4\x83 diferitele unghiuri prin care c\xc3\xa2nt\xc4\x83rea\xc8\x9ba a fost examinat\xc4\x83 pe tot parcursul carierei. Coperta versiunii standard a fost dezv\xc4\x83luit\xc4\x83 la 6 februarie 2012. Direc\xc8\x9bia artistic\xc4\x83 a inclus aceea\xc8\x99i palet\xc4\x83 de culori \xc8\x99i acela\xc8\x99i aspect distorsionat ca cea din versiunea deluxe, \xc3\xaens\xc4\x83 prezint\xc4\x83 o fotografie a Madonnei, purt\xc3\xa2nd o rochie ro\xc8\x99ie \xc8\x99i m\xc4\x83nu\xc8\x99i cu bijuterii.\n_START_SECTION_\nLansarea \xc8\x99i promovarea\n_START_PARAGRAPH_\n\xc3\x8en luna decembrie a anului 2011, a fost anun\xc8\x9bat faptul c\xc4\x83 Oseary \xc8\x99i Live Nation Entertainment au realizat un plan de termen lung pentru c\xc3\xa2nt\xc4\x83rea\xc8\x9b\xc4\x83, const\xc3\xa2nd, de asemenea, \xc3\xaentr-un contract pentru trei albume de studio cu Interscope Records. Acesta a reprezentat \xc3\xaenceputul \xc3\xaen\xc8\x9belegerii multilaterale pe care Madonna a semnat-o cu Live Nation \xc3\xaen 2007, incluz\xc3\xa2nd \xe2\x80\x9enoi albume de studio, turnee, comercializ\xc4\x83ri, fan club/site, DVD-uri, proiecte de televiziune \xc8\x99i film legate de muzic\xc4\x83 \xc8\x99i proiecte de film asociate cu contractul de sponsorizare\xe2\x80\x9d. S-a anun\xc8\x9bat c\xc4\x83 data lans\xc4\x83rii albumului MDNA va fi la sf\xc3\xa2r\xc8\x99itul lunii martie 2012, iar primul single va fi lansat la finalul lunii ianuarie 2012. Data de lansare oficial\xc4\x83 a fost confirmat\xc4\x83 ca fiind 23 martie 2012 \xc3\xaen Australia \xc8\x99i Germania \xc8\x99i 26 martie \xc3\xaen celelalte \xc8\x9b\xc4\x83ri, inclusiv Statele Unite. \xc3\x8entr-un sondaj de final al anului 2011 realizat de cititorii revistei Billboard, MDNA a fost votat ca fiind cel mai a\xc8\x99teptat album al anului 2012, c\xc3\xa2\xc8\x99tig\xc3\xa2nd 42% din totalul de voturi.\n_START_SECTION_\nSpectacolul de la Super Bowl\n_START_PARAGRAPH_\nCampania de promovare a albumului MDNA a \xc3\xaenceput cu spectacolul Madonnei din pauza meciului de fotbal Super Bowl XLVI, pe 5 februarie 2012, la Lucas Oil Stadium \xc3\xaen Indianapolis, Indiana. Repeti\xc8\x9biile pentru interpretare au durat aproximativ 320 de ore. Spectacolul a fost conceptualizat de Cirque Du Soleil \xc8\x99i Jamie King, al\xc4\x83turi de grupul mass-media Moment Factory. Interpretarea a inclus 17 dansatori, 20 de p\xc4\x83pu\xc8\x99i dansatoare, un cor format din 200 de membrii \xc8\x99i fanfar\xc4\x83 alc\xc4\x83tuit\xc4\x83 din 100 de percu\xc8\x9bioni\xc8\x99ti. 36 de proiectoare au fost utilizate pentru lumin\xc4\x83 \xc8\x99i imagini. Spectacolul a \xc3\xaenceput cu Madonna, fiind adus\xc4\x83 \xc3\xaen stadion de 150 de c\xc4\x83r\xc4\x83u\xc8\x99i. Aceasta a stat \xc3\xaen v\xc3\xa2rful unui tron de aur ce c\xc3\xa2nt\xc4\x83rea peste 540 de kg, purt\xc3\xa2nd o pelerin\xc4\x83 lung\xc4\x83 din aur, creat\xc4\x83 de Givenchy; realizarea pelerinei a durat peste 750 de ore. Solista a c\xc3\xa2ntat \xe2\x80\x9eGive Me All Your Luvin'\xe2\x80\x9d al\xc4\x83turi de Minaj \xc8\x99i M.I.A., al\xc4\x83turi de piesele ei anterioare\xe2\x80\x94\xe2\x80\x9eVogue\xe2\x80\x9d, \xe2\x80\x9eMusic\xe2\x80\x9d \xc8\x99i \xe2\x80\x9eLike a Prayer\xe2\x80\x9d. Odat\xc4\x83 ce interpretarea s-a \xc3\xaencheiat, un grup de 250 de voluntari au dezasamblat scena \xc3\xaen \xc8\x99ase minute._NEWLINE_Madonna nu a fost pl\xc4\x83tit\xc4\x83 pentru spectacol, oferindu-i-se \xc3\xaen schimb expunere global\xc4\x83 ca artist. Spectacolul a fost un succes, fiind vizionat de 114 milioane de spectatori (mai mul\xc8\x9bi dec\xc3\xa2t au urm\xc4\x83rit jocul de fotbal \xc3\xaen sine). Keith Caulfield de la revista Billboard a raportat o cre\xc8\x99tere de 17 ori mai mare a v\xc3\xa2nz\xc4\x83rilor albumelor Madonnei, precum \xc8\x99i o cre\xc8\x99tere \xc3\xaensemnat\xc4\x83 a precomenzilor albumului MDNA (aproape 50.000 de exemplare fiind comandate pe iTunes Store). Interpretarea a st\xc3\xa2rnit, de asemenea, critici. \xc3\x8en timp ce M.I.A. \xc3\xae\xc8\x99i c\xc3\xa2nta versul rap, aceasta \xc8\x99i-a ar\xc4\x83tat degetul mijlociu \xc3\xaen fa\xc8\x9ba camerei la sf\xc3\xa2r\xc8\x99itul versului, \xc3\xaen loc s\xc4\x83 spun\xc4\x83 cuv\xc3\xa2ntul \xe2\x80\x9eshit\xe2\x80\x9d (ro.: \xe2\x80\x9erahat\xe2\x80\x9d). Rapperi\xc8\x9ba a fost amendat\xc4\x83, echipa NFL cer\xc3\xa2ndu-\xc8\x99i scuze pentru inabilitatea de a cenzura imaginea.\n_START_SECTION_\nDiscuri single\n_START_PARAGRAPH_\n\xe2\x80\x9eGive Me All Your Luvin'\xe2\x80\x9d a fost lansat ca primul disc single extras de pe albumul MDNA la 3 februarie 2012. Sal Cinquemani de la Slant Magazine a complimentat linia melodic\xc4\x83 \xe2\x80\x9eatr\xc4\x83g\xc4\x83toare\xe2\x80\x9d, \xc3\xaens\xc4\x83 a considerat compozi\xc8\x9bia inferioar\xc4\x83 \xc3\xaen compara\xc8\x9bie cu single-urile anterioare ale Madonnei. Alexis Pertidis de la The Guardian \xc8\x99i Joey Guerra de la ziarul Houston Chronicle au considerat c\xc4\x83 decizia de a alege aceast\xc4\x83 pies\xc4\x83 ca single principal a fost una gre\xc8\x99it\xc4\x83, opin\xc3\xa2nd c\xc4\x83 aceasta nu este o reprezentare a albumului. C\xc3\xa2ntecul a ocupat prima pozi\xc8\x9bie a clasamentelor din Canada, Finlanda, Ungaria, Israel \xc8\x99i Venezuela. \xc3\x8en Statele Unite, \xe2\x80\x9eGive Me All Your Luvin'\xe2\x80\x9d a devenit al 38-lea \xc8\x99lag\xc4\x83r de top 10 al Madonnei, extinz\xc3\xa2ndu-\xc8\x99i astfel recordul de artist cu cele mai multe piese \xc3\xaen top 10 din istoria clasamentului Billboard Hot 100. Videoclipul c\xc3\xa2ntecului a fost regizat de Megaforce \xc8\x99i con\xc8\x9bine fotbali\xc8\x99ti \xc8\x99i majorete, tem\xc4\x83 inspirat\xc4\x83 de spectacolul de la Super Bowl._NEWLINE_Cel de-al doilea single, \xe2\x80\x9eGirl Gone Wild\xe2\x80\x9d, a fost lansat spre desc\xc4\x83rcare digital\xc4\x83 la 2 martie 2012. Videoclipul filmat \xc3\xaen alb \xc8\x99i negru a fost regizat de fotografii de mod\xc4\x83 Mert and Marcus. Piesa a debutat pe locul \xc8\x99ase \xc3\xaen clasamentul Billboard Bubbling Under Hot 100 Singles, cu 22.000 de copii v\xc3\xa2ndute potrivit Nielsen SoundScan. Single-ul a ocupat prima pozi\xc8\x9bie a topului Dance Club Songs, devenind cea de-a 73-a s\xc4\x83pt\xc4\x83m\xc3\xa2n\xc4\x83 a Madonnei \xc3\xaen fruntea clasamentul respectiv. \xe2\x80\x9eMasterpiece\xe2\x80\x9d a fost lansat spre difuzare la radio \xc3\xaen Regatul Unit la 2 aprilie. C\xc3\xa2ntecul a fost un succes \xc3\xaen Rusia, clas\xc3\xa2ndu-se pe prima pozi\xc8\x9bie a topului Russian Music Charts la 2 decembrie 2012._NEWLINE_\xe2\x80\x9eTurn Up the Radio\xe2\x80\x9d a fost lansat ca al patrulea \xc8\x99i ultimul disc single extras de pe album la 29 iunie 2012, \xc3\xaen Italia. Piesa a ocupat, de asemenea, locul \xc3\xaent\xc3\xa2i \xc3\xaen clasamentul Dance Club Songs, devenind cel de-al treilea single de pe albumul MDNA care s\xc4\x83 reu\xc8\x99easc\xc4\x83 aceast\xc4\x83 performan\xc8\x9b\xc4\x83. \xc3\x8en Brazilia, \xe2\x80\x9eSuperstar\xe2\x80\x9d a fost lansat la 3 decembrie 2012 ca single promo\xc8\x9bional, sub forma unui CD oferit al\xc4\x83turi de edi\xc8\x9bia special\xc4\x83 a ziarului brazilian Folha de S. Paulo. Coperta single-ului a fost realizat\xc4\x83 de artistul graffiti Simone Sapienza, c\xc3\xa2\xc8\x99tig\xc4\x83torul unui concurs sponsorizat de proiectul Keep Walking; acesta a fost ales de Madonna din zece finali\xc8\x99ti.\n_START_SECTION_\nTurneul\n_START_PARAGRAPH_\nMadonna a anun\xc8\x9bat turneul MDNA Tour \xc3\xaen urma interpret\xc4\x83rii de la Super Bowl. Acesta a \xc3\xaenceput \xc3\xaen luna mai 2012 \xc3\xaen Tel Aviv, Israel, \xc8\x99i s-a \xc3\xaencheiat \xc3\xaen America de Sud, \xc3\xaen decembrie 2012. Spectacolul a avut loc \xc3\xaen diferite loca\xc8\x9bii precum stadioane \xc8\x99i arene sau loca\xc8\x9bii \xc3\xaen aer liber, cum ar fi \xc3\xaen Plains of Abraham \xc3\xaen Quebec. Turneul ar fi trebuit s\xc4\x83 aib\xc4\x83 90 de spectacole ce aveau s\xc4\x83 se \xc3\xaencheie \xc3\xaen Australia. Cu toate acestea, Madonna a anulat concertele datorit\xc4\x83 problemelor din via\xc8\x9ba personal\xc4\x83. C\xc3\xa2nt\xc4\x83rea\xc8\x9ba \xc8\x99i-a cerut scuze printr-un videoclip personal postat pe site-ul oficial. Turneul a fost descris de Madonna ca fiind \xe2\x80\x9eo c\xc4\x83l\xc4\x83torie  a unui suflet, de la \xc3\xaentuneric la lumin\xc4\x83\xe2\x80\x9d. Concertul a fost \xc3\xaemp\xc4\x83r\xc8\x9bit \xc3\xaen patru segmente: Transgression, Prophecy, Masculine/Feminine \xc8\x99i Redemption. Scena \xc3\xaen form\xc4\x83 de triunghi a constat \xc3\xaen dou\xc4\x83 c\xc4\x83i de acces pentru ca solista s\xc4\x83 treac\xc4\x83 \xc3\xaen mul\xc8\x9bime \xc8\x99i o zon\xc4\x83 \xc3\xaenchis\xc4\x83 unde fanii se puteau apropia. A existat, de asemenea, un ecran imens format din trei p\xc4\x83r\xc8\x9bi, descris de organizatori ca fiind \xe2\x80\x9ecel mai mare din lume\xe2\x80\x9d. Realizatorii costumelor pentru turneu i-au inclus pe Jean Paul Gaultier, Arianne Phillips \xc8\x99i Riccardo Tisci de la Givenchy._NEWLINE_Turneul a atras numeroase subiecte controverse precum violen\xc8\x9ba, armele de foc, drepturile omului, nuditatea \xc8\x99i politica; \xc3\xaen o anumit\xc4\x83 secven\xc8\x9b\xc4\x83, chipul politicianului francez de extrem\xc4\x83 dreapta Marine Le Pen a ap\xc4\x83rut pe ecran, purt\xc3\xa2nd o svastic\xc4\x83 pe frunte. \xc3\x8en urma gestului, Le Pen a amenin\xc8\x9bat c\xc4\x83 o va da \xc3\xaen judecat\xc4\x83 pe c\xc3\xa2nt\xc4\x83rea\xc8\x9b\xc4\x83. Alte p\xc4\x83r\xc8\x9bi au inclus-o pe Madonna atac\xc3\xa2ndu-\xc8\x99i dansatorii cu arme false, dezbr\xc4\x83c\xc3\xa2ndu-se pe scen\xc4\x83 sau expun\xc3\xa2ndu-\xc8\x99i s\xc3\xa2nii pentru scurt timp \xc3\xaen fa\xc8\x9ba publicului. \xc3\x8en ciuda controverselor, turneul MDNA Tour a primit recenzii pozitive \xc8\x99i a avut cele mai mari \xc3\xaencas\xc4\x83ri \xc3\xaen 2012, devenind, de asemenea, al zecelea turneu cu cele mai bune \xc3\xaencas\xc4\x83ri din toate timpurile, cu 305,1 milioane de dolari aduna\xc8\x9bi din cele 88 de spectacole v\xc3\xa2ndute integral \xc8\x99i vizionate de o audien\xc8\x9b\xc4\x83 de 2,.21 de milioane de oameni. Spectacolele din Miami de pe 19 \xc8\x99i 20 noiembrie 2012 au fost \xc3\xaenregistrate \xc8\x99i lansate pe cel de-al patrulea album live al Madonnei, MDNA World Tour\n_START_SECTION_\nMass-media\n_START_PARAGRAPH_\n\xc3\x8en urma spectacolului de la Super Bowl, albumul a primit o promovare limitat\xc4\x83 din partea Madonnei, precum apari\xc8\x9bii TV \xc8\x99i mass-media. Oseary a spus c\xc4\x83 repeti\xc8\x9biile pentru turneul MDNA au fost motivul pentru care albumul a avut parte de o promovare mic\xc4\x83. Acesta mai ad\xc4\x83ugat c\xc4\x83 ideea lui a fost ca \xe2\x80\x9emuzica s\xc4\x83 vorbeasc\xc4\x83 de la sine\xe2\x80\x9d. William Orbit \xc8\x99i-a exprimat nemul\xc8\x9bumirea cu privire la promovarea redus\xc4\x83 a albumului, dezv\xc4\x83luind faptul c\xc4\x83 ace\xc8\x99tia au avut pu\xc8\x9bin timp pentru a \xc3\xaenregistra c\xc3\xa2ntecele de vreme ce programul Madonnei era \xc3\xaenc\xc4\x83rcat cu alte angajamente, cum ar fi \xe2\x80\x9elansarea de parfumuri sau concursuri de mod\xc4\x83 pentru adolescen\xc8\x9bi\xe2\x80\x9d. El a condamnat, de asemenea, comercializarea \xe2\x80\x9egr\xc4\x83bit\xc4\x83\xe2\x80\x9d \xc8\x99i momentul lans\xc4\x83rii albumului drept motive pentru promovarea slab\xc4\x83._NEWLINE_Madonna a utilizat re\xc8\x9belele de socializare pentru a promova MDNA prin post\xc4\x83ri cu fragmente din piesele de pe album, fotografii din culise \xc8\x99i de la repeti\xc8\x9biile pentru turneu, precum \xc8\x99i sondaje de opinie pentru fani prin care s\xc4\x83 stabileasc\xc4\x83 lista de c\xc3\xa2ntece pentru turneu. Pe 24 martie, artista a participat la o discu\xc8\x9bie transmis\xc4\x83 live pe Facebook, g\xc4\x83zduit\xc4\x83 de Jimmy Fallon. Pentru a cre\xc8\x99te v\xc3\xa2nz\xc4\x83rile provenite din streaming ale albumului, Madonna a colaborat cu Spotify \xc8\x99i au lansat o campanie \xc3\xaen care oamenii puteau s\xc4\x83 c\xc3\xa2\xc8\x99tige dou\xc4\x83 bilete pentru MDNA Tour. Pentru premiu, utilizatorii trebuiau s\xc4\x83 asculte albumul \xc3\xaen \xc3\xaentregime, de trei ori, pe Spotify, \xc3\xaen termen de dou\xc4\x83 s\xc4\x83pt\xc4\x83m\xc3\xa2ni de la lansare. Artista a f\xc4\x83cut o apari\xc8\x9bie scurt\xc4\x83 la festivalul Ultra Music 14 \xc3\xaen Miami c\xc3\xa2teva zile mai t\xc3\xa2rziu, prezent\xc3\xa2ndu-l pe DJ suedez Avicii. \xc3\x8en timpul apari\xc8\x9biei, acesta a difuzat propriul remix pentru piesa \xe2\x80\x9eGirl Gone Wild\xe2\x80\x9d. La un moment dat, c\xc3\xa2nt\xc4\x83rea\xc8\x9ba a \xc3\xaentrebat publicul: \xe2\x80\x9eC\xc3\xa2\xc8\x9bi dintre oameni din aceast\xc4\x83 mul\xc8\x9bime au v\xc4\x83zut-o pe Molly?\xe2\x80\x9d. Gestul a avut parte de o reac\xc8\x9bie negativ\xc4\x83, produc\xc4\x83torul Deadmau5 critic\xc3\xa2nd folosirea cuv\xc3\xa2ntului molly, un jargon pentru drogul MDMA. Madonna a r\xc4\x83spuns declara\xc8\x9biei prin intermediul unei post\xc4\x83ri pe Twitter cu o imagine din 1989 cu ea \xc3\xaens\xc4\x83\xc8\x99i, purt\xc3\xa2nd urechi asem\xc4\x83n\xc4\x83toare cu cele ale lui Minnie Mouse, spun\xc3\xa2nd: \xe2\x80\x9eDe la un \xc8\x99oarece la altul, nu sus\xc8\x9bin consumul de droguri \xc8\x99i nu l-am sus\xc8\x9binut niciodat\xc4\x83. M-am referit la c\xc3\xa2ntecul \xc2\xabHave You Seen Molly\xc2\xbb compus de prietenul meu, Cedric Gervais, cu care aproape am lucrat la ultimul meu album\xe2\x80\x9d.\n_START_SECTION_\nComercial\xc4\x83\n_START_PARAGRAPH_\nMDNA a \xc3\xaenregistrat cele mai multe precomenzi ale unui album din istoria iTunes Store de c\xc3\xa2nd a fost anun\xc8\x9bat \xc3\xaen februarie 2012. \xc3\x8en Statele Unite, materialul discografic a debutat pe prima pozi\xc8\x9bie a clasamentului Billboard 200 cu 359.000 de exemplare v\xc3\xa2ndute. Acesta a devenit cel de-al optulea album de studio al Madonnei care s\xc4\x83 ajung\xc4\x83 pe locul unu \xc8\x99i cel de-a cincilea album de studio consecutiv care s\xc4\x83 debuteze \xc3\xaen fruntea clasamentului. V\xc3\xa2nz\xc4\x83rile albumului au fost sus\xc8\x9binute de spectatorii turneului MDNA, cei care au cump\xc4\x83rat bilete la concertele ei primind \xc8\x99i acest album. Aproximativ 185.000 de exemplare v\xc3\xa2ndute \xc3\xaen prima s\xc4\x83pt\xc4\x83m\xc3\xa2n\xc4\x83 au provenit din albumele v\xc3\xa2ndute odat\xc4\x83 cu biletele. MDNA a debutat, de asemenea, pe prima pozi\xc8\x9bie a clasamentului de albume Dance/Electronic. \xc3\x8en cea de-a doua s\xc4\x83pt\xc4\x83m\xc3\xa2n\xc4\x83, albumul a \xc3\xaenregistrat o sc\xc4\x83dere \xc3\xaen v\xc3\xa2nz\xc4\x83ri de 86,7%, cea mai mare sc\xc4\x83dere pentru album ce a debutat pe locul unu din istoria Nielsen SoundScan. Cu doar 48.000 de copii v\xc3\xa2ndute, MDNA a cobor\xc3\xa2t c\xc4\x83tre locul opt \xc3\xaen top. Albumul a fost prezent \xc3\xaen Billboard 200 pentru un total de 13 s\xc4\x83pt\xc4\x83m\xc3\xa2ni, iar \xc3\xaen octombrie 2012 acesta a discul de aur din partea Recording Industry Association (RIAA) pentru cele 500.000 de exemplare expediate. P\xc3\xa2n\xc4\x83 \xc3\xaen iunie 2014, acesta s-a v\xc3\xa2ndut \xc3\xaen 537.000 de copii \xc3\xaen Statele Unite, potrivit SoundScan. \xc3\x8en Canada, MDNA a debutat \xc3\xaen fruntea topului Canadian Albums Chart, cu 32.000 de copii v\xc3\xa2ndute \xc3\xaen prima s\xc4\x83pt\xc4\x83m\xc3\xa2n\xc4\x83._NEWLINE_\xc3\x8en Regatul Unit, albumul a debutat pe prima pozi\xc8\x9bie a clasamentului UK Albums Chart, cu 56.335 de exemplare v\xc3\xa2ndute. Acesta a devenit al doisprezecelea album al Madonnei care s\xc4\x83 ajung\xc4\x83 pe locul unu, dep\xc4\x83\xc8\x99ind recordul de\xc8\x9binut anterior de Elvis Presley drept artist solo cu cele mai multe albume pe locul unu din istorie. La acea vreme, doar forma\xc8\x9bia The Beatles a avut cele mai multe albume pe prima pozi\xc8\x9bie din istoria clasamentului, cu 15 materiale discografice. MDNA a ajuns pe locul 13 \xc3\xaen cea de-a treia sa s\xc4\x83pt\xc4\x83m\xc3\xa2n\xc4\x83, devenind primul album al Madonnei care s\xc4\x83 p\xc4\x83r\xc4\x83seasc\xc4\x83 top 10 at\xc3\xa2t de rapid. P\xc3\xa2n\xc4\x83 \xc3\xaen martie 2015, acesta s-a v\xc3\xa2ndut \xc3\xaen 134.803 de exemplare, primind o certificare cu disc de aur din partea British Phonographic Industry (BPI). \xc3\x8en Europa, MDNA s-a clasat pe prima pozi\xc8\x9bie \xc3\xaen Belgia, Croa\xc8\x9bia, Cehia, Finlanda, Irlanda, Italia, Polonia, Spania, Suedia \xc8\x99i Ungaria, clas\xc3\xa2ndu-se, de asemenea, \xc3\xaen top 10 \xc3\xaen ale \xc8\x9b\xc4\x83ri._NEWLINE_\xc3\x8en Australia, albumul a debutat pe locul unu \xc8\x99i a discul de aur din partea Australian Recording Industry Association (ARIA) pentru cele 35,000 de exemplare expediate \xc3\xaen prima s\xc4\x83pt\xc4\x83m\xc3\xa2n\xc4\x83. Acesta a devenit al zecelea album al Madonnei care s\xc4\x83 ajung\xc4\x83 pe prima pozi\xc8\x9bie \xc3\xaen Australia, solista devenind astfel artistul solo cu cele mai multe albume pe locul unu din istoria clasamentului australian, dep\xc4\x83\xc8\x99indu-l pe Jimmy Barnes. \xc3\x8en Japonia, MDNA a debutat \xc3\xaen fruntea topului Oricon, cu 31,000 de copii fizice v\xc3\xa2ndute. \xc3\x8en aceea\xc8\x99i s\xc4\x83pt\xc4\x83m\xc3\xa2n\xc4\x83, setul The Complete Studio Albums (1983\xe2\x80\x932008) a debutat, de asemenea, pe locul nou\xc4\x83, Madonna devenind astfel prima c\xc3\xa2nt\xc4\x83rea\xc8\x9b\xc4\x83 interna\xc8\x9bional\xc4\x83 din istoria clasamentului japonez care s\xc4\x83 aib\xc4\x83 dou\xc4\x83 albume \xc3\xaen top 10. Cu aceste dou\xc4\x83 lans\xc4\x83ri, artista a acumulat 22 de albume de top 10 \xc3\xaen Japonia, mai multe dec\xc3\xa2t orice alt artist interna\xc8\x9bional. MDNA a primit discul de aur din partea Recording Industry Association of Japan pentru cele 100.000 de exemplare expediate. Madonna a stabilit, de asemenea, un record \xc3\xaen Turcia datorit\xc4\x83 celor 30.000 de copii v\xc3\xa2ndute \xc3\xaen doar trei zile, dep\xc4\x83\xc8\x99ind v\xc3\xa2nz\xc4\x83rile tuturor albumelor arti\xc8\x99tilor din Turcia. \xc3\x8en Russia, MDNA\xc2\xa0a debutat \xc3\xaen pe locul unu datorit\xc4\x83 celor 26.000 de exemplare, primind o certificare cu sextuplu disc de platin\xc4\x83 din partea National Federation of Phonograph Producers (NFPF) pentru cele 7.000 de copii fizice, 44.000 de exemplare digitale \xc8\x99i 1,5 milioane de streaming-uri. Potrivit International Federation of the Phonographic Industry (IFPI), MDNA a fost al doisprezecelea cel mai bine v\xc3\xa2ndut album al anului 2012. P\xc3\xa2n\xc4\x83 \xc3\xaen martie 2014, materialul discografic s-a v\xc3\xa2ndut \xc3\xaen peste dou\xc4\x83 milioane de exemplare \xc3\xaen toat\xc4\x83 lumea.\n_START_SECTION_\nRecunoa\xc8\x99teri\n_START_PARAGRAPH_\nLa cea de-a 69-a edi\xc8\x9bie a Premiilor Globul de Aur, \xe2\x80\x9eMasterpiece\xe2\x80\x9d, pies\xc4\x83 inclusa pe coloana sonor\xc4\x83 a filmului W.E., a c\xc3\xa2\xc8\x99tigat Globul de Aur pentru cea mai bun\xc4\x83 melodie original\xc4\x83. C\xc3\xa2ntecul a fost, de asemenea, trimis spre a fi selectat \xc3\xaen lista nominaliza\xc8\x9bilor pentru Premiul Oscar pentru cea mai bun\xc4\x83 melodie original\xc4\x83. Cu toate acestea, \xe2\x80\x9eMasterpiece\xe2\x80\x9d nu a fost luat \xc3\xaen considerare datorit\xc4\x83 regulilor Academiei de Arte \xc8\x99i \xc8\x98tiin\xc8\x9be care spun c\xc4\x83 o pies\xc4\x83 este eligibil\xc4\x83 doar dac\xc4\x83 apare \xc3\xaen timpul filmului, nu mai t\xc3\xa2rziu de \xc3\xaenceputul derul\xc4\x83rii distribu\xc8\x9biei la final. \xe2\x80\x9eMasterpiece\xe2\x80\x9d este difuzat dup\xc4\x83 mai mult de un minut de la \xc3\xaenceperea derul\xc4\x83rii distribu\xc8\x9biei, nefiind astfel eligibil spre o nominalizare. Albumul MDNA a c\xc3\xa2\xc8\x99tigat un premiu la categoria \xe2\x80\x9eCel mai bun album dance\xe2\x80\x9d la edi\xc8\x9bia din 2013 a premiilor Billboard Music Awards, acolo unde Madonna a c\xc3\xa2\xc8\x99tigat, de asemenea, premii la categoriile \xe2\x80\x9eCel mai bun turneu\xe2\x80\x9d \xc8\x99i \xe2\x80\x9eCel mai bun artist dance\xe2\x80\x9d. La edi\xc8\x9bia din 2014 a premiilor World Music Awards, MDNA a primit o nominalizare la categoria \xe2\x80\x9eCel mai bun album interna\xc8\x9bional\xe2\x80\x9d, \xc3\xaens\xc4\x83 nu a reu\xc8\x99it s\xc4\x83 c\xc3\xa2\xc8\x99tige premiul._NEWLINE_MDNA a ajutat-o pe Madonna s\xc4\x83 \xc3\xael dep\xc4\x83\xc8\x99easc\xc4\x83 pe Elvis Presley ca artist solo cu cele mai multe albume pe locul unu din istoria Regatului Unit, stabilind astfel un nou record \xc3\xaen Guinness World Records pentru realizare. Revista Spin a clasat MDNA \xc3\xaen lista celor mai bune albume pop 2012, redactorul Carolina Guerra scriind: \xe2\x80\x9eDac\xc4\x83 nu o po\xc8\x9bi pe Madge clipind \xc3\xaen timpul momentelor EDM \xc2\xabGirl Gone Wild\xc2\xbb \xc8\x99i \xc2\xabSome Girls\xc2\xbb, sau \xc8\x99lag\xc4\x83relor retro \xc2\xabGive Me All Your Luvin'\xc2\xbb \xc8\x99i \xc2\xabI'm a Sinner\xc2\xbb, \xc3\xae\xc8\x9bi la\xc8\x99i presupunerile legate de domnia Reginei s\xc4\x83 vorbeasc\xc4\x83 mai tare dec\xc3\xa2t ultima ei lucrare de studio \xc3\xaenc\xc4\x83 solid\xc4\x83\xe2\x80\x9d.\n_START_SECTION_\nAcredit\xc4\x83ri \xc8\x99i personal\n_START_PARAGRAPH_\nAcredit\xc4\x83ri adaptate de pe bro\xc8\x99ura albumului MDNA."